
Topfutball válságok árnyékában

Kulcsszavak: Covid-19 járvány; Futballklubok gazdasági működése; Fenntartható üzleti stratégia; Sportszakmai és gazdasági teljesítmény kapcsolata; Játékospiaci stratégia
A XXI. században a labdarúgás világméretű iparággá nőtte ki magát, ami magával vonta a
legnagyobb klubok közti verseny kiéleződését. A topklubok évről évre egyre nagyobb
bevételeket generáltak, növelték a bérkeretüket és transzferkiadásaikat, üzleti stratégiájuk
azonban ezáltal hosszú távon fenntarthatatlanná vált, melyet a Covid-19 járvány egyértelműen
be is bizonyított. Jelen kutatás arra keresi a választ, hogy a koronavírus-járvány gazdasági
hatásai milyen mértékben befolyásolták az európai futballklubok működését szakmai,
gazdasági és pénzügyi szempontból.
A dolgozatban tesztelt hipotézisek tesztelése lineáris regressziókkal valósult meg, melyek
alapjául az Orbis adatbázisból, a transfermarkt.de és a sofascore.com oldalról letöltött adatok
szolgáltak. A kutatás legfontosabb eredménye a különböző pénzügyi mutatószámok
(normalizált bevételek, EBITDA-margin, Cash-flow konverziós ráta, …) és a játékospiaci
kiadások, valamint a fenntartott bérkeret közti kapcsolat azonosítása. A gazdasági és
sportszakmai teljesítményben bekövetkezett változások kapcsolata szintén tesztelésre került
empirikusan, de szignifikáns összefüggést nem sikerült alátámasztani. A kutatás eredményei
leginkább a hazai és regionális futballklubok, a szabályozók és egyéb külső érintetettek
(befektetők, szurkolók, partnerek) számára relevánsak, a sportszervezetek gazdasági-stratégiai
működését vizsgáló további kutatásokhoz is jó kiindulási alapot ad.



